ענת דולב

ענת דולב (15 באפריל 1963 – 6 בפברואר 2016) הייתה מנחת טלוויזיה, שדרנית רדיו ועיתונאית ישראלית. דולב נולדה לדבורה וירון דולב, גדלה ברמת גן ובנעוריה למדה בבית הספר התיכון "אהל שם" שבעיר מגוריה. שירתה בצה"ל כעורכת וכמגישה בתחנת הרדיו גלי צה"ל. לאחר סיום שירותה הצבאי, המשיכה לעבוד בתחנת הרדיו כאזרחית עובדת צה"ל. שם הגישה, בין היתר, את תוכניות הרדיו "טוב לשמוע" ואת מצעד הפזמונים העברי השנתי. במקביל, סיימה בהצטיינות לימודי תואר ראשון בספרות באוניברסיטת תל אביב. במשך תקופה מסוימת עבדה כמורה לספרות בבית הספר התיכון "מקיף יהוד". בהמשך, השתלמה בתקשורת באוניברסיטת ניו יורק. ערכה והגישה גם בטלוויזיה תוכניות מוזיקה, אקטואליה ותרבות בערוץ הראשון, ונודעה בעיקר כמגישת תוכנית המוזיקה "עד פופ", לצידו של מנחם גרנית, מאמצע שנות ה-80. תוכניות טלוויזיה נוספות אותן הגישה היו, בין היתר, "להיט בראש", "פיצוחים", "המועדון" (בטלוויזיה החינוכית) ובמסגרת "מבט לחדשות" הגישה את מהדורת סוף השבוע. שימשה גם ככתבת ועורכת בתחום הבריאות בעיתון "ידיעות אחרונות" ובשבועון לנוער "ראש אחד", ובתחילת שנות ה-90 הגישה את מהדורת החדשות "עדשה מקומית" בערוץ המקומי של חולון-בת-ים. משנת 1987 עבדה כשדרנית בתחנת הרדיו רשת ב' של קול ישראל, שם הגישה תוכניות רבות כגון "צבע הכסף". בשנת 2009 העלתה לראשונה תוכנית פנאי ברשת ב', "בשלוש עם ענת דולב". התוכנית זכתה לקהל מעריצים נרחב, ובה הציגה את ענייני היום מזווית אישית. חלק גדול מהתוכנית הוקדש לתחום התרבות והספרות. בשנת 2012 עברה התוכנית לשש בערב, ובתחילת 2015 חזרה לשעה שלוש. בין ספטמבר 2005 לשלהי 2007 עבדה כראש מערך הדוברות של בית החולים שיבא. בהמשך חזרה לשדר ברשת ב' של קול ישראל. דולב הנחתה מספר טקסים שנתיים של הענקת פרס ישראל ביום העצמאות, האזכרה הממלכתית ליום השואה והגבורה ביד ושם וכן אירועים במסגרת פסטיבל הסרטים הבינלאומי חיפה. דולב הייתה במערכת יחסים עם המסעדן רימון בן-יקיר. כמו כן, הייתה נשואה לעופר קוך, ממנו התגרשה לאחר מספר שנים. התגוררה ברמת גן והותירה אחריה בן. ב-6 בפברואר 2016, בגיל 53, נפטרה לאחר התמודדות ארוכה עם ניוון רב מערכתי (MSA). יומיים לפני מותה, ביום חמישי, 4 בפברואר, עוד הגישה את תוכניתה ברדיו מבלי שהמאזינים יכלו לחוש רמז כלשהו לעתיד לבוא. בימים ראשון ושני שלאחר פטירתה שודרו ברשת ב' שתי תוכניות לזכרה, ובהמשך שודרה התוכנית "בשלוש" במשך 4 חודשים נוספים, במתכונת ובמשבצת השידור הקבועה שבהן הייתה ענת מגישה את תוכניתה. ב-8 בפברואר 2016 היא הובאה למנוחות בבית הקברות מורשה ברמת השרון. ב-13 בינואר 2017 נערך אירוע "קבלת שבת" במועדון צוותא בת"א לציון שנה ללכתה. ב-21 בפברואר 2017 התקיים אירוע בשם "ציר החיים" לציון שנה לפטירתה, בבית העיתונאים על שם סוקולוב בתל אביב. ענת דולב, במיזם "אישים" לתיעוד היצירה הישראלית רן בוקר, הלכה לעולמה שדרנית הרדיו ענת דולב, באתר ynet, 6 בפברואר 2016 נתי טוקר, העיתונאית ענת דולב מתה בגיל 52, באתר הארץ, 6 בפברואר 2016 ערן סויסה, שידרה עד יומה האחרון, באתר ישראל היום, 6 בפברואר 2016 דן כנר, שמחת החיים של ענת דולב פרצה מהרדיו, באתר ynet, 7 בפברואר 2016 רועי כץ, פרידה מענת דולב, מתוך "מבט", הערוץ הראשון, 7 בפברואר 2016; בערוץ רשות השידור באתר YouTube איתי בלומנטל, "לעולם לא אחבק עוד את בני": ענת דולב הובאה למנוחות, באתר ynet, 8 בפברואר 2016 רן בוקר, "היא הייתה חולה בבית - ואדם אחר ברדיו", באתר ynet, 14 בינואר 2017 רונית ויס-ברקוביץ, לא מתגעגעים - תיכון אוהל־שם ברמת־גן, בית ספר אליטיסטי, תובעני ונוקשה, חגג השבוע את כנס היובל, חדשות, 29 במאי 1992 אשת התקשורת ענת דולב הלכה לעולמה, באתר ‏מאקו‏, 6 בפברואר 2016 הודעה מטעם המרכז הרפואי "שיבא" תל השומר: ענת דולב מונתה דוברת המרכז הרפואי "שיבא" בתל השומר, באתר News1 מחלקה ראשונה, 28 באוגוסט 2005 ליאור ליברובסקי, ענת דולב פורשת מדוברות בי"ח שיבא וחוזרת לטלוויזיה, באתר ביזפורטל, 9 בינואר 2008 רז שכניק, המשיכה לשדר עד היום האחרון, באתר "ידיעות אחרונות", 6 בפברואר 2016 "קולה של אמא". ynet. נבדק ב-2017-01-12. ""לעולם לא אחבק עוד את בני": ענת דולב הובאה למנוחות". ynet. 2016-02-08. נבדק ב-2017-01-29. בוקר, רן (2017-01-10). "אירוע לזכרה של השדרנית ענת דולב". ynet. נבדק ב-2017-01-12. צוותא תל אביב (2017-01-15), לקראת שבת | ענת דולב-שנה ללכתה, נבדק ב-2017-01-29